b'\n_START_ARTICLE_\nIsaac Casaubon\n_START_PARAGRAPH_\nIsaac Casaubon (18. helmikuuta 1559, Geneve \xe2\x80\x93 1. hein\xc3\xa4kuuta 1614) oli ensin Ranskassa ja sitten Englannissa toiminut antiikintutkija ja filologi._NEWLINE_Casaubon syntyi Genevess\xc3\xa4 pakolaisena olleeseen hugenottiperheeseen. Nantesin ediktin julistamisen j\xc3\xa4lkeen perhe muutti takaisin Ranskaan. Casaubonin kerrotaan saaneen ensimm\xc3\xa4iset klassisen kreikan oppituntinsa Dauphin\xc3\xa9n vuorilla olleessa luolassa, jossa perhe oli paossa P\xc3\xa4rttyliny\xc3\xb6n veril\xc3\xb6ylyn j\xc3\xa4lkeen. My\xc3\xb6hemmin h\xc3\xa4n opiskeli Genevess\xc3\xa4._NEWLINE_Casaubon meni naimisiin humanistikirjanpainaja Henri Estiennen tytt\xc3\xa4ren kanssa. 1596 Casaubon otti vastaan viran Montpellier\xe2\x80\x99n yliopistossa. My\xc3\xb6hemmin h\xc3\xa4n toimi Lyonissa ja Pariisissa. Viimeiset vuotensa Casaubon vietti Lontoossa. Casaubon opetti kieli\xc3\xa4 ja kirjallisuutta, sek\xc3\xa4 toimitti antiikin kirjallisuutta. Ensimm\xc3\xa4inen h\xc3\xa4nen toimittamansa teos oli Strabonin teosten t\xc3\xa4ydellinen laitos (1587). T\xc3\xa4m\xc3\xa4n j\xc3\xa4lkeen h\xc3\xa4n toimitti muun muassa Polyainoksen, Aristoteleen, Athenaioksen, Suetoniuksen, Polybioksen ja Aiskhyloksen teoksia sek\xc3\xa4 Plinius nuoremman kirjeit\xc3\xa4, Theofrastoksen teoksen Luonteita ja teoksen Historia Augusta._NEWLINE_Filologien ja filosofian historioitsijoiden parissa Casaubon tunnetaan nyky\xc3\xa4\xc3\xa4n ennen kaikkea teoksesta De rebus sacris ecclesiasticis exercitationes XVI (1614). Se osoitti, ettei niin kutsuttu Corpus Hermeticum voi olla ensimm\xc3\xa4ist\xc3\xa4 vuosisataa jaa. varhaisempi. Aiemmin kirjoitusten oli usein katsottu olevan l\xc3\xa4hes Mooseksen aikaisia._NEWLINE_Casaubonin poika M\xc3\xa9ric Casaubon oli my\xc3\xb6s antiikintutkija.'